ค่าส่วนแบ่งฉุดกำไรดีแทคร่วง
ดีแทคกำไรไตรมาส 2 ลดลง 6.5% หลังจ่ายส่วนแบ่งรายได้เพิ่มขึ้น แจกปันผลงวดครึ่งปีนี้หุ้นละ 2.27 บาท
24 ก.ค. 2555

ดีแทคกำไรไตรมาส 2 ลดลง 6.5% หลังจ่ายส่วนแบ่งรายได้เพิ่มขึ้น แจกปันผลงวดครึ่งปีนี้หุ้นละ 2.27 บาท
บริษัท โทเทิ่ล แอ็คเซ็ส คอมมูนิเคชั่น (DTAC) หรือดีแทค แจ้งกำไรสุทธิไตรมาส 2 ปีนี้จำนวน 2,829 ล้านบาท หรือหุ้นละ 1.19 บาท ลดลง 6.5% จากช่วงเดียวกันของปีก่อน ส่งผลให้มีกำไรงวด 6 เดือนแรกปีนี้ 5,825 ล้านบาท หรือหุ้นละ 2.46 บาท ลดลง 8.4% จากช่วงเดียวกันของปีก่อน
กำไรที่ลดลงเกิดจากส่วนแบ่งรายได้ที่เพิ่มขึ้น โดยไตรมาส 2 บริษัทมีรายได้รวมทั้งสิ้น 2.16 หมื่นล้านบาท เติบโต 9.8% จากไตรมาสเดียวกันปีก่อน ตามการเติบโตของรายได้จากบริการด้านข้อมูลและรายได้จากการขายเครื่อง เนื่องจากความนิยมอย่างต่อเนื่องในการใช้งานอินเทอร์เน็ต เครื่องสมาร์ตโฟน และแอพพลิเคชันเครือข่ายสังคมออนไลน์
ทั้งนี้ ดีแทคมีกำไรก่อนหักดอกเบี้ย ภาษี ค่าเสื่อมราคา และค่าตัดจำหน่าย (EBITDA) ของไตรมาส 2 ปี 2555 เท่ากับ 6,600 ล้านบาท ลดลง 4.5% จากไตรมาสเดียวกันของปีก่อน มีจำนวนผู้ใช้บริการเพิ่มสุทธิ 166,699 คน ส่งผลให้ ณ สิ้นไตรมาส 2 ปี 2555 มีจำนวนผู้ใช้บริการรวมทั้งสิ้น 23.6 ล้านคน
นายจอน เอ็ดดี้ อับดุลลาห์ ประธานเจ้าหน้าที่บริหาร DTAC กล่าวว่า การดำเนินงานเพื่อยกระดับคุณภาพเครือข่ายทั้งหมดภายใต้แคมเปญ Life Network หรือเครือข่ายเพื่อชีวิตที่ดีกว่านั้น กำลังไปได้อย่างรวดเร็ว บริษัทได้ดำเนินการเปลี่ยนอุปกรณ์เครือข่ายเสร็จสิ้นเรียบร้อยในพื้นที่กรุงเทพมหานคร (กทม.) และภาคใต้ ยกเว้น 3 จังหวัดชายแดนใต้ โดยมีเป้าหมายที่จะเปลี่ยนอุปกรณ์เครือข่ายทั้งหมดทั่วประเทศให้แล้วเสร็จภายในปี 2555
นอกจากนี้ คณะกรรมการบริษัทได้อนุมัตินโยบายการจ่ายเงินปันผลใหม่ ในอัตราไม่ต่ำกว่า 80% ของกำไรสุทธิของบริษัท สำหรับเงินปันผลระหว่างกาล 6 เดือนแรกปีนี้ อนุมัติหุ้นละ 2.27 บาท รวม 5,375 ล้านบาท คิดเป็นอัตราผลตอบแทนประมาณ 2.84%